NATO teatas, et täna Bagrami õhuväebaasi lähedal toimunud enesetapurünnaku tagajärjel hukkus 6 liitlassõdurit.
USA ametniku sõnul olid kõik hukkunud NATO sõjaväelased Ameerika Ühendriikide sõdurid, vahendasid BBC ja Reuters.
Esialgsetel andmetel ründas mootorrattaga sõitnud suitsiiditerrorist Bagrami baasi lähistel USA-Afganistani ühist patrulli. Parwani provintsi politseiülema sõnul said kolm Afganistani politseinikku haavata.
Rünnaku eest võttis vastutuse Taliban. Rühmituse kõneisik Zabihullah Mujahid väitis Twitteris, et rünnakus hukkus kokku 19 sõdurit.
NATO peakorter Kabulis kinnitas terrorirünnaku toimumist. Täpne hukkunute arv on hetkel selgitamisel.
Kabulist 40 kilomeetri kaugusel asuv Bagram on pärast rahvusvaheliste vägede lahingoperatsioonide lõpetamist üks peamisi USA sõdurite baase Afganistanis.
Alates 2001. aastast on Afganistanis hukkunud üle 2300 USA sõduri.
Helmandi provintsis aga ründasid mässulised täna üht politseijaoskonda ning on oht, et kui lisavägesid appi ei saadeta, võib ümber piiratud jaoskond peagi vastase kätte langeda.
Kabulis toimus raketirünnak
Mõni tund pärast enesetapurünnakut, tabasid kolm raketti Afganistani pealinnas Kabulis piirkonda, kus asuvad mitme riigi saatkonnad ja valitsushooned.
Üks rakett tulistati USA saatkonna sissepääsu lähedale,
Teateid hukkunutest või kahjustustest ei ole.
Toimetaja: Laur Viirand, Merili Nael